als_Latn dik_Latn sag_Latn
Kryeministri Sali Berisha deklaron në mbledhjen e grupit kuvendor të Partisë Demokratike
Kryeministri Sali Berisha deklaroi sot në mbledhjen e grupit kuvendor të Partisë Demokratike, se “antikorrupsioni është kriteri kryesor në të gjithë procesin e reformave”.
Kryeministri Berisha iu rikthye edhe njëherë rezultateve të arritura në luftën kundër korrupsionit, të cilat, sipas raportit të Transparency International, e rendisin Shqipërinë në 10 vendet më të suksesshme për këtë vit. “Ky raport e shpall Shqipërinë në krye të vendeve të Ballkanit për reformat që ka ndërmarrë në luftën kundër korrupsionit. Raporti të gjithë këtë ia atribuon qeverisë, e cila ka qenë kampione me reformat”, tha Kryeministri Berisha. Në këtë drejtim, Kreu i Qeverisë vuri në dukje se “synimi kryesor është që Shqipëria të grupohet në 20 vendet më të pastërta të planetit për sa i përket korrupsionit. Gjatë këtyre viteve, si në opozitë edhe në qeveri, nuk jam marrë me asgjë tjetër më shumë se sa me këtë fenomen, sepse nuk ka gjë më të egër për njeriun e varfër se sa korrupsioni. Ka një rezultat të reformave, që do të vijë duke u konsoliduar”, u shpreh Kryeministri Berisha. Por, sipas tij, “rezultatet në luftën kundër korrupsionit do të ishin më të larta nëse reformat do të kishin përfshirë të gjitha institucionet”. “Kjo luftë do të kishte qenë shumë më e madhe në qoftë se deputetët do të kishin hequr dorë nga disa privilegje të tyre, pasi nuk mund të konsiderohet Shqipëria si në vitin 1990-’91”, u shpreh Kryeministri Berisha. “Parlamenti duhet të përmbushë të gjitha misionet e veta, pasi ka si mision supervizionin, i cili është një nga kushtet më kryesore. Ju e dini që ekzekutivi është ekzekutiv, ka shumë përgjegjësi, por çdo institucion duhet ta shqyrtojë veten në raport me detyrat dhe misionin që ka”, tha Kryeministri Sali Berisha
als_Latn als_Latn als_Latn